Direcția Generală de Dezvoltare Proiecte

Nr. 60766/05.11.2024

**Raport de specialitate**

privind aprobarea Studiului de Oportunitate privind achiziția a 30 de autobuze

Având în vedere prioritățile de dezvoltare ce s-au conturat în ultimii ani și faptul că se extinde aria investițiilor previzionate, cu precădere cele de mobilitate urbană, în aria cuprinsă în zona metropolitană formată din unitățile administrativ teritoriale Arcuș, Bixad, Bodoc, Chichiș, Ghidfalău, Ilieni, Malnaș, Micfalău, Moacșa, Ozun, Reci, Sfântu Gheorghe, Valea Crișului, a fost necesară și oportună elaborarea unor studii de specialitate care vor sta la baza deciziilor privind dezvoltarea serviciului de transport public urban. Astfel a fost realizat un studiu de oportunitate privind achiziția de material rulant ecologic, un studiu de trafic relevant pentru zona metropolitană, respectiv un studiu de oportunitate privind delegarea transportului public de persoane în zona metropolitană a municipiului Sfântu Gheorghe.

Municipiul Sfântu Gheorghe, în parteneriat cu unitățile administrativ teritoriale din zona metropolitană intenționează să depună o cerere de finanțare privind achiziția a 30 de autobuze electrice în cadrul Programului Regional Centru 2021-2027, Prioritatea 4 – O Regiune cu mobilitate urbană durabilă, Acțiunea 4.1 - Dezvoltarea mobilității urbane durabile în Municipiile Regiunii Centru (inclusiv Zone Metropolitane și Zone Funcționale Urbane), apelul de proiecte **PRC/84/PRC\_P4/OP2/RSO2.8/PRC\_A22, iar studiul de oportunitate elaborate în acest sens constituie baza profesională a cererii de finanțare.**

Aria de acoperire a studiului de oportunitate este zona metropolitană a municipiului Sfântu Gheorghe, pe parcursul elaborării au fost analizate situațiile existente în domeniul transportului public în fiecare localitate, au fost identificate nevoile de mobilitate ale cetățenilor și s-a realizat harta traseelor posibile, pe considerente funcționale și financiare. Au fost analizate tehnologiile ecologice de transport public și s-a ales varianta autobuzelor electrice, totodată s-a stabilit numărul exact al autobuzelor pentru o flotă operațională, respectiv dimensiunile optime, luând în calcul evoluția publicului călător și nevoile exprimate.

Studiul de oportunitate privind achiziția a 30 de autobuze, înainte să fie aprobat de către Consiliul Local, va trece prin procedura de consultare publică, în procedură de urgență, în temeiul art. 7 alin. (13) din Legeanr*.* 52/2003 privind transparența decizională în administrația publică, republicată, cu modificările ulterioare. Urgența se justifică prin faptul că în cadrul apelului de proiecte **PRC/84/PRC\_P4/OP2/RSO2.8/PRC\_A22** termenul de încărcare a cererilor de finanțare și a tuturor anexelor este 19.11.2024, iar consultantul necesită timp pentru finalizarea cererii de finanțare dezvoltată pe baza Planului de Mobilitate Urbană Durabilă al zonei metropolitane. Nedepunerea la termen a tuturor documentelor duce automat la respingerea cererii și pierderea finanțării.

Propunem spre aprobare Studiul de Oportunitate privind achiziția a 30 de autobuze.

**Director general,**

**Buja Gergely**